b'\n_START_ARTICLE_\nEpyras\n_START_SECTION_\nGeografija\n_START_PARAGRAPH_\nEpyras yra Jonijos j\xc5\xabros rytin\xc4\x97je pakrant\xc4\x97je, ir apima pakrant\xc4\x97s atkarp\xc4\x85 nuo Oriko \xc4\xaflankos \xc5\xa1iaur\xc4\x97je (ties Vlior\xc4\x97s miestu Albanijoje) iki Ambracijos \xc4\xaflankos pietuose (ties Prevezos miestu Graikijoje). \xc5\xa0iaur\xc4\x97je jis ribojasi su Ilyrija (Albanija), o pietuose\xc2\xa0\xe2\x80\x93 su Akarnanija. I\xc5\xa1 ryt\xc5\xb3 j\xc4\xaf nuo Makedonijos ir Tesalijos atskiria Pindo kalnai._NEWLINE_Epyras yra kalnuotas kra\xc5\xa1tas, \xc4\x8dia plyti Dinarin\xc4\x97s Alp\xc4\x97s. D\xc4\x97l Jonijos j\xc5\xabros artumo \xc5\xa1is kra\xc5\xa1tas gauna daug lietaus, daugiausia visoje Graikijoje. Svarbiausios Epyro up\xc4\x97s yra Vjos\xc4\x97, Acheronas, Arachtas._NEWLINE_Kalnuotumas ir neprieinamumas neleid\xc5\xbeia vystyti \xc5\xbeemdirbyst\xc4\x97s. Svarbiausias kra\xc5\xa1to \xc5\xabkis yra gyvulininkyst\xc4\x97, \xc4\x8dia auginama daug avi\xc5\xb3 ir o\xc5\xbek\xc5\xb3, vietos gars\xc4\x97ja savo s\xc5\xabriais ir pieninkyst\xc4\x97s produktais. Ta\xc4\x8diau dauguma maisto \xc4\xafve\xc5\xbeama i\xc5\xa1 kit\xc5\xb3 Graikijos viet\xc5\xb3.\n_START_SECTION_\nSenov\xc4\x97s Epyras\n_START_PARAGRAPH_\nII t\xc5\xabkst. pr. m. e. yra randama epyrie\xc4\x8di\xc5\xb3 gyvenvie\xc4\x8di\xc5\xb3. Tuometin\xc4\x97 kult\xc5\xabra patyr\xc4\x97 Mik\xc4\x97n\xc5\xb3 kult\xc5\xabros \xc4\xaftak\xc4\x85, jau tuo metu formavosi svarbiausios \xc5\xa1ventviet\xc4\x97s, tokios, kaip Dzeuso \xc5\xa1ventykla Dodonoje._NEWLINE_II t\xc5\xabkst. pr. m. e. pabaigoje per Epyr\xc4\x85 migravo dor\xc4\x97nai. Jie i\xc5\xa1st\xc5\xabm\xc4\x97 daugum\xc4\x85 vietos gyventoj\xc5\xb3 \xc4\xaf pietus, o Epyre apsigyveno dor\xc4\x97ni\xc5\xa1kai kalban\xc4\x8dios tautos. \xc4\x8cia susiformavo trys pagrindin\xc4\x97s gentys: chaonai, molosai ir tesprotai._NEWLINE_Epyras buvo laikomas graik\xc5\xb3 civilizacijos dalimi, kadangi jo gyventojai epyrie\xc4\x8diai (epirotai) kalb\xc4\x97jo vienu i\xc5\xa1 dor\xc4\x97n\xc5\xb3 tarmi\xc5\xb3. Nepaisant nuo\xc5\xa1alumo, Epyras vaidino ypa\xc4\x8d svarb\xc5\xb3 vaidmen\xc4\xaf graik\xc5\xb3 religiniame gyvenime, mat \xc4\x8dia buvo \xc5\xa1ventykla Dodonoje, beveik tokio svarbumo, kaip Delfai._NEWLINE_Ta\xc4\x8diau kult\xc5\xabra jie buvo graik\xc5\xb3 civilizacijos periferijoje ir gerokai skyr\xc4\x97si nuo kit\xc5\xb3 region\xc5\xb3, toki\xc5\xb3, kaip Atika ar Korintija. Skirtingai nei kitur Graikijoje, Epyre nesusiformavo stipr\xc5\xabs miestai-valstyb\xc4\x97s. Be to, regionas visada buvo prie\xc5\xa1i\xc5\xa1k\xc5\xb3 barbnar\xc5\xb3 gen\xc4\x8di\xc5\xb3 d\xc4\x97mesio centre: \xc5\xa1alies gyventojai kovojo su ilyrais \xc5\xa1iaur\xc4\x97je.'